Det første optog, der udgik fra Nørresundby, har passeret Limfjordsbroen, og broen er fra kl. 12.00 igen åben for den almindelige færdsel. De 3 optog mødes på Vesterbro og fortsætter ned mod Kildeparken, hvorfra festen vil fortsætte hele dagen. Kommandostationen på politigården i Aalborg, der overvåger situationen i Aalborg og har ansvaret for politifolkene i byen, oplyser at alt er roligt og fredeligt i byen, men selvfølgelig festligt. - Meldingen fra vores patruljer er, at der er god stemning i hele byen. Det håber vi fortsætter hele dagen. Vi er massivt til stede i hele byen og følger alle optogene og festen, der foregår i Kildeparken, siger lederen af politiets indsats, vicepolitiinspektør Poul Severinsen. Over 60.000 mennesker ventes at deltage i paraden gennem Aalborgs gader.
Karnevallet i Aalborg er startet i festlig stemning, og Nordjyllands Politi melder om en rolig start på karnevallet.